|  |
| --- |
| **DICTATS PREPARATS 2N D’ESO** |

**DICTAT 1 (L’APÒSTROF I LA CONTRACCIÓ)**

**Hi ha** una illa **d’Itàlia** que és una de les més petites i precioses que existeixen **al** món. A **l'illa** únicament hi ha una botiga on pots comprar gairebé de tot i només a **l'estiu** hi viuen més **d’una** cinquantena de persones. **Passar-hi** **l'hivern** és difícil perquè el vent és fort i les pluges constants. A inicis **del** segle XX es va convertir en una presó destinada **als** opositors polítics. Finalitzada la Segona Guerra Mundial l'illa va deixar de ser una presó i les **famílies** que se **n'havien** anat **s'hi** varen tornar a **instal·lar**. Els seus habitants parlen poc **d'aquella** època segurament **perquè** cap **d'ells** vol recordar **la història** fosca de l'illa. Són pocs els turistes que la visiten, **però** ningú dels que hi viu **se'n** lamenta.

**(128 paraules) Mònica Batet**

**DICTAT 2 (OCLUSIVES)**

Es va **endinsar** en un bosc espès, va avançar fins al bell mig sense seguir **cap** camí **marcat** i es va asseure en un **indret cobert** de molsa, davall un roure amb el brancam ben estès.

La calor abrusadora del **migdia** havia **silenciat** fins i **tot** els refilets dels ocells; la natura estava immersa en un **estat** de **trànsit**, sense que **cap** so la importunàs, **llevat** del martelleig **esporàdic** i llunyà d'un pica-soques, cosa que accentuava encara **més** la sensació de **quietud** i de **soledat**. L'ànima de **l'al·lot** estava amarada de malenconia, i els seus sentiments **harmonitzaven** **perfectament** amb l'entorn. Va meditar **durant** una bona estona, amb els colzes als genolls i la barbeta a les mans.

(Mark TWAIN: Les aventures de Tom Sawyer - adaptació)

**DICTAT 3 (B/V)**

Vàrem **haver**, aleshores, de **davallar** una altra vegada cap a la **riba**, perquè la cresta del **volcà resultava** impracticable. Per davant nostre, el cràter obert es **badava** com la **boca** d'un pou. Des del lloc on **vorejàvem** el volcà, es podia distingir clarament la volta del cel, i **vèiem** córrer els **nuvolats** **escabellats** pel **vent** de l'oest, que arrossegaven fins al cim de la muntanya les seves **vetes boiroses**. **Prova** segura que aquells **núvols** no **nuvolats** gaire amunt, perquè el volcà no **s'elevava** a més de **vuit-cents** peus per damunt del **nivell** de la mar.

(Jules VERNE: Vint mil llegües de viatge submarí - adaptació)

**DICTAT 4 (ESSA SORDA I SONORA)**

Ai, com es va **enriolar** en contemplar **l’absurda** **discussió** del **comte** i la **comtessa** davant del **fossat** del seu castell. I tot perquè el **sentinella**, en qui tenien tanta **confiança**, havia **desaparegut**. Ni la **placidesa** de l’entorn ni la **bellesa** d’aquells camps **aconseguia** calmar-los. Tan forts eren els crits que no varen **adonar-se** que el **sentinella**, que feia la **migdiada** a l’ombra d’una **alzina**, s’havia tornat a **situar** al seu lloc, amb molta **destresa**, i feia veure que no **passava** res. Quanta **estupidesa**!

**DICTAT 5 (J/G, TJ/TG)**

El significat del **tatuatge**, aquesta pràctica **vigent** en els nostres temps, varia al **llarg** del temps i de l’espai: tant pot ser la marca més alta de **prestigi** social com **l’estigma** dels **pitjors** criminals. No sabem qui va ser el primer individu que es va tatuar. Podem **imaginar**, **però**, que en **qualque** moment de la **prehistòria**, una ferida oberta va estar en **contacte** amb el **sutge** d’una **foguera**, i quan es va curar, la marca va perdurar davall la pell, pintada per sempre **més**. Tenim troballes **arqueològiques** del **paleolític** superior que certs **experts** consideren estris del tatuador: petits contenidors de **pigments**, amb uns foradets per **allotjar** la **punxa** de les fines agulles d’os que els acompanyen.

(Àlex NOVIALS i Agustí ALCOBERRO: “Quan parla la pell”, Sapiens -núm 152-)

**DICTAT 6 (X/IX, TX/IG)**

En molts de **casos** les natures mortes són obres **extraordinàriament** riques que **expressen** significats ocults. Per exemple, la fruita madura evoca el **caràcter** **passatger** dels plaers; els **objectes** de metalls brillants i els productes **exòtics** són mostra de **riquesa**; la poma és **símbol** de pecat, i la magrana, de **resurrecció**. En les **composicions** de productes **quotidians** de Giuseppe Arcimboldo, vistes de lluny, **reconeixem** figures humanes; de prop, són un **reflex** de totes les figures de temporada amb les quals el pintor **efectuava** les **il·lusions** **òptiques**. **Imatges** dobles que, segles més tard, seran un **raig** **d’inspiració** del surrealisme dalinià.

(Montse Armengol: Sàpiens, núm. 158 -adaptació-)

**DICTAT 7 (L·L, M/N)**

En Manel **és** un **al·lot** molt madur i sempre **es** mou dins el marc de la **legalitat**. Les seves **decisions** acostumen a ser **lògiques** i racionals. Com que és tan **assenyat**, **té** una capacitat **limitada** **d’improvisar**, perquè sempre preveu el que li **depararà** el dia i sempre es prepara per als **imprevists** i **inconvenients** que se li puguin **presentar**. Si no ho fes **així**, **embogiria**: es tornaria **irreflexiu**, **innoble** i potser fins i tot **malparlat**. Podem dir, en definitiva, que **deixaria** de ser en Manel.

**DICTAT 8 (H, R/RR)**

Com una gran illa en pau i plena a vessar de **recursos**: així és com imaginaven les seves **terres** els indis de **l’Amèrica** del **Nord** quan **l’home** blanc hi va començar a **hissar** la bandera. Els pellroges ja feia molts de segles que **habitaven** aquell continent en **harmonia** i **cohesió** amb la naturalesa. Però l’arribada dels blancs va alterar **radicalment** aquella forma de vida i va constituir una **autèntica** **hecatombe** per als **pellroges**. I no només perquè els **europeus** varen fer arribar a l’Amèrica del Nord malalties que varen causar una gran mortalitat entre els **indis**, sinó sobretot **perquè** els colons varen decidir **instal·lar-se** a **l’hàbitat** dels **indígenes** i ensenyorir-se **deshonestament** de totes les riqueses que hi varen trobar.

(Liu SI-YUAN i Montserrat FULLÀ: El cap Seattle - adaptació)